ग्रामीण डाक सेवक कमेटी की सिफारिशों को लागू कराने के लिए हड़ताली ग्रामीण डाक सेवकों ने बुधवार को शहर के प्रधान डाकघर के पास प्रधानमंत्री एवं केंद्रीय संचार मंत्री का पुतला दहन किया। गया प्रमंडल के सभी 370 शाखाओं के ग्रामीण डाक सेवकों की अनिश्चित कालीन हड़ताल नौवें दिन भी जारी रही। एआईसीसी सदस्य प्रो. विजय कुमार मिठु ने हड़ताल की मांग को सही बताते हुए कहा कि इसको लेकर कांग्रेस सड़क से लेकर सदन तक समर्थन करेगी। उन्होंने कहा कि गया प्रमंडल के सभी डाकघर की शाखाओं में छात्र-छात्राओं का एडमिट कार्ड, पार्सल, मनीआर्डर, स्पीड पोस्ट आदि आवश्यक डाक का काम ठप है। सातवें वेतन आयोग एवं श्री कमलेश चंद्रा कमिटी की रिपोर्ट को लागू करने की मांग पर डाककर्मी डटे हुए हैं। मौके पर एआईजीडीएसयू के प्रमंडलीय सचिव मालवेंदु शर्मा मालवीय, एनयूजीडीएसयू के प्रमंडलीय सचिव राघवेंद्र प्रसाद सिंह, सुदर्शन प्रसाद सिंह, रामलखन चौधरी, बलवंत कुमार, अजीत कुमार, सुनील सिंह, कौशल किशोर, जयप्रकाश शर्मा आदि मौजूद थे।